สังคมข่าวหุ้น
ดัชนีตลาดหุ้นไทยวานนี้ (24 พ.ค.) ปิดที่ระดับ 1,626 จุด ลดลง -9.05 จุด (-0.55%) มูลค่าการซื้อขาย 63,643.09 ล้านบาท
ดัชนีตลาดหุ้นไทยวานนี้ (24 พ.ค.) ปิดที่ระดับ 1,626 จุด ลดลง -9.05 จุด (-0.55%) มูลค่าการซื้อขาย 63,643.09 ล้านบาท
25 พ.ค. 2565

ดัชนีตลาดหุ้นไทยวานนี้ (24 พ.ค.) ปิดที่ระดับ 1,626 จุด ลดลง -9.05 จุด (-0.55%) มูลค่าการซื้อขาย 63,643.09 ล้านบาท
“พีระ ปัทมวรกุลชัย” ผู้บริหาร บมจ.ปิ่นทอง อินดัสเตรียล ปาร์ค (PIN) หลังโชว์ไตรมาสแรกทำกำไรสุทธิ 138 ล้านบาท พุ่งขึ้น 229% ยิ้มแทบไม่หุบ แถมเปรยข่าวดีนี้มาจากการปรับตัวของ PIN นำเทคโนโลยีสร้างโอกาสการขายที่ดินในยามที่เกิดวิกฤตโควิด-19 ทั้งการใช้โดรนบินดูพื้นที่ในนิคมอุตสาหกรรม การทำ Virtual 360 องศาให้ลูกค้าชมพื้นที่โรงงานก่อนตัดสินใจเช่า และอัปเดตความคืบหน้าโครงการนิคมอุตสาหกรรมผ่านแพลตฟอร์มออนไลน์ของจีน งานนี้มั่นใจการขายนิคมอุตสาหกรรมปิ่นทองปีนี้จะทำได้ 350 ไร่ตามเป้า ทำให้ PIN เป็นอีกหนึ่งหุ้นที่โดดเด่นแน่นอนเลยนะเจ้า
“ธิดาศิริ ศรีสมิต” มือหนึ่งบริหารพอร์ตลงทุน บลจ.กสิกรไทย (KAsset) ชู ตลาดหุ้นเวียดนามน่าสนใจใน 5 มิติ ทั้งเรื่องเศรษฐกิจในประเทศเติบโตต่อเนื่อง ระบบการเงินมีเสถียรภาพ รัฐบาลมุ่งเน้นการลงทุนโครงสร้างพื้นฐาน ประชากรส่วนใหญ่อยู่ในวัยทำงาน และมีเม็ดเงินลงทุนจากนักลงทุนต่างชาติสูงสุดในอาเซียน ล่าสุดทาง บลจ.กสิกรไทย จึงจัดตั้งกองทุน RMF น้องใหม่ “กองทุนเปิดเค เวียดนาม หุ้นทุน เพื่อการเลี้ยงชีพ หรือ K-VIETNAM-RMF” หวังชวนนักลงทุนวางแผนเกษียณ เพื่อโอกาสรับผลตอบแทนในระยะยาวตามแนวโน้มการเติบโตของเศรษฐกิจเวียดนาม กองทุนนี้เปิดขาย IPO ถึงวันที่ 31 พ.ค. 2565 นี้
“วีรสิทธิ์ สินเจริญกุล” มือหนึ่ง บมจ.ศรีตรังแอโกรอินดัสทรี (STA) ปลื้มหนักมาก หลังทริสเรทติ้งปรับเพิ่มอันดับเครดิตเป็น A แนวโน้ม Stable “กลุ่มศรีตรัง” จากเดิม A- แนวโน้ม Positive นับเป็นการตอกย้ำถึงความแข็งแกร่งของภาพรวมอุตสาหกรรมยางธรรมชาติ และอุตสาหกรรมถุงมือยาง ศักยภาพการดำเนินธุรกิจและขีดความสามารถการแข่งขันที่ดีของกลุ่มบริษัทศรีตรังฯ การบริหารจัดการเพื่อรับมือกับปัจจัยเสี่ยงต่าง ๆ ได้อย่างมีประสิทธิภาพ ฐานะการเงินที่มั่นคงแข็งแกร่ง ตลอดจนความสามารถในการชำระคืนเงินกู้และดอกเบี้ยได้ตามกำหนด ปีนี้เลยขอวางเป้าหมายเพิ่มปริมาณการขายสินค้าและส่วนแบ่งในตลาดโลกอย่างต่อเนื่อง สายช้อปยางธรรมชาติ ฟังแบบนี้แล้วสบายใจไม่เบาเลยทีเดียว
“ชญาน์ธิป พันธุ์มณี” เอ็มดีคนสวย บมจ.อยุธยา แคปปิตอล ออโต้ ลีส กลุ่มธุรกิจแบงก์กรุงศรีอยุธยา (BAY) ประกาศเเดินหน้า ปั้นกำไรครั้งใหญ่ ส่ง “กรุงศรี ออโต้ โบรคเกอร์” เดินหน้ารุกตลาดประกันภัยด้วยกลยุทธ์ “Tech &amp; Talk” หวังส่งมอบประสบการณ์สะดวกสบายทุกแพลตฟอร์มดิจิทัล ควบคู่คำปรึกษาเชิงลึกในทุกจุดบริการ ตอกย้ำตำแหน่งผู้นำโบรกเกอร์ประกันภัยยานยนต์ ปักธงเสริมแกร่งในเซกเมนต์ประกันภัยอื่น ๆ งานนี้ตั้งเป้าสวย ๆ ด้วยมูลค่าเบี้ยประกันภัยรวมปีนี้อย่างน้อยไม่ต่ำกว่า 9,000 ล้านบาท นะจ๊ะ
“ปิติ ตัณฑเกษม” นายใหญ่แบงก์ทหารไทยธนชาต (TTB) ไม่ว่าโลกจะเปลี่ยนไปแค่ไหน แต่แบงก์ทีทีบียังมุ่งเดินหน้าสานต่อกิจกรรมสังคมเพื่อความยั่งยืน ผ่านโครงการไฟ-ฟ้า เจ้าค่ะ โดยทีทีบี โครงการ CSR หลักของทีทีบี เพื่อจุดประกายเยาวชน ชุมชน และความเป็นไทย สร้างการเปลี่ยนแปลงที่ดีขึ้นอย่างยั่งยืน ทั้งในเชิงธุรกิจ ชุมชน และสังคมรอบข้าง ตอกย้ำปรัชญา Make REAL Change เพื่อเสริมสร้างสิ่งดี ๆ คืนสู่สังคมไทย ประกาศกร้าวแบบนี้ คนแบบนี้ล่ะที่ชาติต้องการ
“ชวินดา หาญรัตนกูล” ท่านนายกสมาคมบริษัทจัดการลงทุน (AIMC) คนใหม่ แถลงนโยบาย พร้อมลุยยกระดับคุณภาพของนักลงทุนไทยให้ดีขึ้น ผ่านกองทุนสำรองเลี้ยงชีพ (PVD) และการออมภาคบังคับผ่านกองทุนบำเหน็จบำนาญแห่งชาติ (กบช.) ที่กำลังอยู่ระหว่างการดำเนินการจัดตั้งและออกกฎหมายจากภาครัฐ แถมเปรยแนวทางการทำงานในฐานะนายกสมาคมบลจ.ต่อจากนี้ จะมีความท้าทายและต้องมีการประสานกับหน่วยงานที่เกี่ยวข้องทั้งภาคกำกับดูแล ภาครัฐ และบริษัทสมาชิก เพื่อให้เกิดการเติบโตด้านการลงทุนอย่างยั่งยืน